Бертолт Брехт
Въпроси на просвещаващия се работник

Превод от немски: Венцеслав Константинов, —

chitanka.info

Кой е съградил седмовратната Тива?

В книгите четем имена на царе.

Нима царете са мъкнали камъните?

А многократно сривания Вавилон?

Кой го е въздигнал толкова пъти? В какви домове

Са живели строителите на златосияйната Лима?

Къде са отишли зидарите вечерта

След завършването на Китайската стена? Великият Рим

Е изпълнен с триумфални арки. Кой ги е издигнал?

Над кого са триумфирали цезарите? Всички ли

Жители на многовъзпяваната Византия са живели

В дворци? Дори в легендарната Атлантида

През нощта, когато вълните са я поглъщали,

Давещите се крещели на своите роби за помощ.

Младият Александър завладял Индия.

Сам ли?

Цезар сразил галите.

Нямало ли е с него поне един готвач?

Филип Испански плакал, когато флотата му

Потънала. Никой ли друг не е плакал?

Фридрих Втори победил в Седемгодишната война.

Кой заедно с него е победил?

На всяка страница — победа.

Кой е готвил за победните пирове?

На всеки десет години — велик човек.

Кой му е плащал разноските?

Толкова много летописи!

Толкова много въпроси!

1935

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.